Μπαρμπουνάκι σαν Σαβόρε
Ο Γαστρονόμος Σεπτεμβρίου ήταν τόσο πλούσιος που δεν ξέραμε τι να πρωτοδιαλέξουμε. Μοιραζόμαστε μαζί σας τις συνταγές που έμειναν εκτός, για να τις δοκιμάσετε!
1 κιλό μπαρμπούνια καθαρισμένα και φιλεταρισμένα (μπορούμε να ζητήσουμε από τον ιχθυοπώλη να μας τα ετοιμάσει), ανθό αλατιού, ελαιόλαδο για το ποσάρισμα, 1,5 κιλό ντομάτες, 1 φλ. καφέ ελαιόλαδο, ½ κ.γλ. ζάχαρη, 3 σκελίδες σκόρδο, 2 κ.σ. κάπαρη, 1 φλ. καφέ γλυκόξιδο (γλυκάδι), πιπέρι, 2 - 3 κλαράκια δεντρολίβανο
Για το μπαρμπουνάκι σαν Σαβόρε ξεκινάμε και με την σάλτσα και πλένουμε και καθαρίζουμε τις ντομάτες από τις φλούδες και τα σπόρια τους.Τις πολτοποιούμε και τις βάζουμε σε μια κατσαρόλα μαζί με το ελαιόλαδο, τη ζάχαρη και φρεσκοτριμμένο πιπέρι να σιγοβράσουν για περίπου μισή ώρα και να γίνουν μια πυκνή σάλτσα.Το τελευταίο δεκάλεπτο του μαγειρέματος προσθέτουμε το σκόρδο κομμένο σε λεπτές φέτες και την κάπαρη χοντροκομμένη.Δυο λεπτά πριν το κατεβάσουμε από τη φωτιά προσθέτουμε και το γλυκόξιδο.Για να ετοιμάσουμε το ψάρι, βάζουμε σε ένα τηγάνι αρκετό ελαιόλαδο, τόσο ώστε τα φιλέτα του μπαρμπουνιού να κολυμπάνε μέσα. Προσθέτουμε στο ελαιόλαδο 1 κλαράκι δεντρολίβανο και το ζεσταίνουμε σε χαμηλή φωτιά. Δεν θέλουμε το λάδι να κάψει, παρά να φτάσει και να διατηρηθεί σε θερμοκρασία περίπου 60C.Έτσι δεν θα τηγανιστεί το ψάρι, αλλά θα ποσαριστεί μέσα στο ελαιόλαδο και θα γίνει πολύ τρυφερό κι ελαφρύ.Μόλις το λάδι φτάσει στην επιθυμητή θερμοκρασία βάζουμε λίγα λίγα τα φιλέτα (για να μην ρίξουμε πολύ την θερμοκρασία του) και τα ποσάρουμε για 5 λεπτά.Τα βγάζουμε με τρυπητή κουτάλα και τα ακουμπάμε σε πιατέλα με χαρτί κουζίνας για να στραγγίσουν τα λάδια.Επαναλαμβάνουμε με τα υπόλοιπα φιλέτα.Σερβίρουμε σε βαθιά πιάτα από μια κουτάλα της σούπας σάλτσα, κι επάνω ακουμπάμε τα φιλέτα των μπαρμπουνιών.Γαρνίρουμε με κλαράκια από το δεντρολίβανο.
Μπαρμπούνια,Ντομάτα,Ψάρι